Mantashe wil vertrouensbreuk met mynboumaatskappye oorkomGwede Mantashe. Foto: Verskaf Die nuwe minister van minerale hulpbronne, Gwede Mantashe, het toegegee dat ŉ vertrouensbreuk tussen die mynboubedryf en die staat plaasgevind het, en hy het hom daartoe verbind om dié breuk te oorkom. Mantashe het Dinsdag gesê vir sy departement om enige bestaansreg te hê, moet daar ŉ mynboubedryf wees. Hoe beter die mynboubedryf funksioneer, hoe beter vaar hy in sy taak. “Wat veral nodig is vir hierdie bedryf om ten beste te funksioneer, is beleidsekerheid. Ons sal dus die mynboumanifes en die wetsontwerp op die ontwikkeling van minerale- en petroleumhulpbronne so gou moontlik finaliseer,” het Mantashe gesê. Hy het gesê dis onwaar om te beweer dat die regering gebonde voel aan die weergawe van die mynboumanifes wat verlede jaar tot ŉ hofstryd tussen sy voorganger as minister, Mosebenzi Zwane, en die kamer van mynwese gelei het. “Ons gaan wel daardie weergawe van die mynboumanifes as basis vir onderhandelinge gebruik, want dit is wat ons het. Ons kan tog nie van vooraf begin nie. Maar ons is heeltemal oop vir voorstelle en debat. Mense moet nou vir ons aandui wat die probleme met die mynboumanifes is sodat dit reggestel kan word,” aldus Mantashe. Hy het egter gewaarsku dat die groei van die mynboubedryf met transformasie gepaard sal moet gaan, en dat die twee aspekte ondersteunend aan mekaar en nie uitsluitend tot mekaar kan wees nie. Daarom is dit nou nodig om die visie te skep vir waar die mynboubedryf oor twintig jaar wil wees, en die pad uit te werk om daar te kom. Mantashe het gesê die mynboumanifes sal teen die einde van Junie vanjaar afgehandel word, nadat behoorlike raadpleging met rolspelers en mynbougemeenskappe oral in die land – van Namakwaland tot Limpopo en Rustenburg – plaasgevind het. Hy het ook aangekondig dat die vier myne wat tot onlangs deur die Tegeta-myngroep bestuur is, onder sakeredding geplaas is omdat die opinie is dat daardie vier myne steeds ekonomies lewensvatbaar is.